recursal/SuperWikiNEXT-32B huggingface dataset:
**Pavel Gallo** (\* 20. január 1884, Liptovský Mikuláš – † 13. august 1964, Bratislava) bol slovenský pedagóg, kultúrny pracovník. Pseudonym: Jaloux, Pozorovateľ, Priateľ mládeže, Škôldozorca

Rodina
------

* otec Michal Gallo
* matka Eva rod. Benková

Životopis
---------

Študoval na evanjelický gymnáziu v Banskej Bystrici (1897-1899), v Kežmarku, od 1899 na učiteľskom ústave v Prešove a v Soprone. Od 1903 učiteľ v Bačke Palanke, od 1906 v Liptovskom Mikuláši, od 1919 župný inšpektor v Prešove, 1929 škôldozorca v Lučenci a 1930 v Martine, 1939 v Novom Meste nad Váhom. Organizátor osvetovej a ochotníckej divadelnej činnosti. Roku 1908 -1918 účinkoval v ochotníckom spolku Tatran v Liptovskom Mikuláši ako herec, režisér, dirigent a riaditeľ. Ako župný inšpektor v Prešove a v Martine sa zaslúžil o budovanie slov. školstva, o výstavbu šk. budov i o rozvinutie osvetovej práce (zakladateľ spevokolov, knižníc). Editor, autor a spoluautor učebníc pre slovenské školy, redaktor časopisu Noviny pre slovenské deti, vydavateľ zborníka piesní k 50. výročiu spevokolu Tatran, tvorca spomienkovej črty o Hviezdoslavovi. V rukopisoch zanechal rozsiahle a dokumentačne cenné memoáre.

Literatúra
----------

* Slovenský biografický slovník

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * NK ČR: jn20010316103
* VIAF: 84073761
Obal knihy *Vitellonis Thuringopoloni opticae libri decem*.
**Vitelo** známy aj ako **Erazmus Ciolek Witelo, Witelon, Vitellio, Vitello, Vitello Thuringopolonis, Erazm Ciołek** (asi 1230 Lehnicko - pred 13. 5. 1314 Lehnice (alebo Vratislav)) bol poľský mních, matematik, teológ a filozof,
študoval v Paríži prírodné vedy (1255-1260), žil v Sliezku (Lehnice), pobýval dlhý čas v Taliansku (študoval v Padove, pôsobil na pápežskom dvore vo Viterbe) a napokon opäť v Sliezku. Vitelo kládol veľký dôraz na optiku; hľadal fyzikálne vlastnosti sveta.

Vitelo takmer zavrhuje teológiu a zaoberá sa len matematikou a prirodnými vedami, najmä fyzikou a optikou. U neho sa po prvý raz zvlášť silne prejavili pokusy naturalisticky vysvetľovať svet a hľadať jeho fyzikálne vlastnosti. U
Vitela sa veda vzďalovala od teológie, čím Vitelo pripravoval aj oslobodenie filozofie.

Je po ňom pomenovaný kráter na mesiaci s názvom Vitello.

Externé odkazy
--------------

* FILIT – zdroj, z ktorého pôvodne čerpal tento článok.

Autoritné údaje: * abART: 165259
* BnF: 12054316n
* GND: 118975765
* ISNI: 0000 0000 8110 8750
* LCCN: n84174813
* NK ČR: uk2016915570
* VIAF: 32016244
* WorldCat: lccn-n84174813
**Pavel Ivanovič Beľajev** (rus. Павел Иванович Беляев; \* 26. jún 1925, Čeliščevo – † 10. január 1970, Moskva) bol sovietsky vojenský pilot a kozmonaut. V roku 1965 bol veliteľom kozmickej lode Voschod 2, ktorá sedemnásťkrát obletela Zem.

Životopis
---------

Beľajev na východonemeckej poštovej známke z roku 1965
Narodil sa na dedine v tajge a chcel byť preto lovcom alebo cestovateľom. Žil v početnej rodine so štyrmi sestrami a bratom, otec pracoval celé dni v nemocnici, matka denne v kolchoze. Vo voľných chvíľach po škole v okolitých lesoch lovil zver. Na začiatku vojny ho na front kvôli veku nevzali, nastúpil ako sústružník do továrne v Kamensku-Uralsku. V roku 1943 dostal povolávací rozkaz a narukoval do leteckej školy vojenského námorníctva. Nastúpil na východný front 9. mája 1945 v hodnosti nadporučíka. Slúžil v niekoľkých útvaroch, na siedmich typoch lietadiel, nepočítajúc školské stroje. V roku 1956 bol poslaný na vojenskú leteckú akadémiu a po troch rokoch absolvoval s vynikajúcimi výsledkami lekárske vyšetrenie. V roku 1960 bol zaradený do oddielu kozmonautov, potom však nasledovalo zranenie z parašutistického výcviku, vďaka ktorému sa dostal do vesmíru až v roku 1965 s kozmickou loďou Voschod 2. Krátko na to bol na návšteve v Česko-Slovensku.

V decembri 1969 ochorel, vredy – krvácanie do žalúdka a čriev, operácia sa príliš nevydarila a 10. januára 1970 v nemocnici zomrel. Bol ženatý, mal dve deti a bol, podobne ako ostatní sovietski kozmonauti, členom Komunistickej strany Sovietskeho zväzu.

Let do vesmíru
--------------

Štartoval spoločne s Alexejom Leonovom z Bajkonuru na jar roku 1965. Bol veliteľom lode, absolvovali 17 obletov Zeme aj s Leonovovým výstupom (prvý človek) do vesmíru, po 26 letových hodinách v poriadku pristáli neďaleko mesta Perm.. 

* Voschod 2 (18. marec 1965 – 19. marec 1965)

Referencie
----------


|  |  |
| --- | --- |
| Portal | Kozmonautický portál |

*Tento článok je čiastočný alebo úplný preklad článku Pavel Běljajev na českej Wikipédii.*

1. ↑  CODR, Milan. *Sto hvězdných kapitánů*. Praha : Práce, 1982. Kapitola Pavel Ivanovič Běljajev, s. 47.

Externé odkazy
--------------

* Osobná stránka na webe MEK
* Web Space

Autoritné údaje: * GND: 1062128818
* ISNI: 0000 0000 5822 1499
* NK ČR: ola2002153580
* VIAF: 84967480
Súradnice: 45°32′40″S 18°55′30″V﻿ / ﻿45,5444°S 18,925°V﻿ / 45.5444; 18.925

**Dráva** (tal. Drava, nem. Drau, maď. Dráva, slovin. Drava a chorv. Drava) je rieka prameniaca v Alpách a ústiaca pravostranne do Dunaja. Má dĺžku 749 km a plochu povodia 40 400 km².

Priebeh toku
------------

Rieka pramení v Karnských Alpách v Taliansku a pokračuje východným smerom do Rakúska a Slovinska. Tu sa jej tok dostáva z horského údolia do Stredodunajskej roviny a pokračuje územím Chorvátska, kde tvorí prirodzenú hranicu s Maďarskom. Východne od mesta Osijek sa vlieva do Dunaja.

### Prítoky

* sprava - Gail, Vellach, Mieß, Dravinja, Karašica
* zľava - Isel, Möll, Lieser, Gurk, Lavant, Mura

Vodný režim
-----------

Dráva patrí medzi rieky s dažďovo-snehovým režimom a priemerný prietok dosahuje 610 m³/s. Maximálne prietoky okolo 2 500 m³/s dosahuje na jar a počas letných a jesenných povodní. Splavná je v dĺžke 650 km od Villachu. V Rakúsku, Slovinsku i Chorvátsku je na rieke vybudovaná kaskáda vodných elektrární.

Osídlenie
---------

Povodie rieky je husto osídlené a na preteká mestami Villach, Maribor, Ptuj, Ormož, Belišće, Varaždin a Osijek.

Iné projekty
------------

Commons
* Spolupracuj na Commons Commons ponúka multimediálne súbory na tému **Dráva**

Externé odkazy
--------------

* FILIT – zdroj, z ktorého pôvodne čerpal tento článok.
**Driops** (starogr. *Δρύοψ* – *Driops*) je v gréckej mytológii syn trójskeho kráľa Priama.

Trójsky kráľ Priamos mal päťdesiat synov a dvanásť dcér. So svojou manželkou Hekabou mal devätnásť synov. Podľa antického autora Apollodora z Atén Driops patril medzi ďalších jeho synov, ktorých mal s inými manželkami, alebo družkami. U Homéra jeho meno zaznie len v dvadsiatom speve Iliady, keď ho usmrtí achájsky hrdina Achilleus bodnutím oštepu do krku.

V antickom diele *Dictys Cretensis* (*Kréťan Diktis*) Dryops umiera v trójskej vojne rukou itackého kráľa Odysea.

Referencie a bibliografia
-------------------------

1. 1 2  Apollodoros, *Bibliotheca*, 3,12,5.
2. ↑  Hyginus, *Fabulae* 90.
3. 1 2  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 390.
4. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 342.
5. ↑  Homér, *Iliada*, 20,445-455.
6. ↑  Lucius Septimius, *Dictys Cretensis, Posthomerica*, 4,7.
Súradnice: 47°21′19″S 17°52′53″V﻿ / ﻿47,35528°S 17,88139°V﻿ / 47.35528; 17.88139

**Csesznek** (slov. *Česnek*, chorv. *Česneg*, nem. *Zeßnegg*) je obec v západnom Maďarsku v Bakonskom lese vo Vesprémskej župe v obvode Zirc, známa svojim stredovekým hradom. V roku 2011 tu žilo 519 obyvateľov. V roku 1263 sa stal jeho vlastníkom barón Jakub Česnegi, hlavný župan Trenčianskej župy a Česnegiovci.

Názov pochádza buď zo starosrbochorvátskeho/slovanského slova *čes(t)nik* (dnes to slovo znamená hlavnú mužskú osobu na svadbe - starejší, kedysi malo význam privilegovaná osoba alebo nositeľ úradu), alebo zo slovenského *ščästnik* (dnes by to slovo znelo šťastník; od slova šťastie).

Dejiny
------

Medzi rokmi 1326 a 1392 bola obec spolu s hradom kráľovským majetkom, pokiaľ ju kráľ Žigmund Luxemburský nevenoval rodine Garaiovcov (Garai, Garay, Garaj, chorvátsky: *Gorjanski*), ako vyrovanie za Mačvu (Bánovina Mačva, je historické územie v dnešnom severozápadnom Srbsku). V roku 1482 Garaiovci v mužskej línii vymreli a kráľ Matej Korvín dal hrad do správy Zápoľským. V roku 1527 panstvo po vpáde Turkov, keď sa Zápoľskí dostali do kráľovej nemilosti, prevzal barón Balint Török. Počas 16. storočia bol Csesznek striedavo v držbe rodín Csabayovcov, Szelestényovcov a Wathayovcov. V roku 1561 jeden zo správcov, Vavro Wathay úspešne odolal tureckému obliehaniu. Tým sa podarilo hrad dobyť v roku 1594, no nie nadlho, keďže v roku 1598 ho v Rábskej kampani oslobodili uhorské vojská. V roku 1635 hrad s dedinami kúpil Daniel Esterházy a odvtedy bol Csesznek majetkom Esterháziovcov až do roku 1945.

Iné projekty
------------

Commons
* Spolupracuj na Commons Commons ponúka multimediálne súbory na tému **Csesznek (obec)**

  


| * z
* d
* u
Zircský obvod |
| --- |
| Mestá | 
* **Zirc**

 |
| Obce | 
* Bakonybél
* Bakonynána
* Bakonyoszlop
* Bakonyszentkirály
* Borzavár
* Csesznek
* Csetény
* Dudar
* Eplény
* Lókút
* Nagyesztergár
* Olaszfalu
* Pénzesgyőr
* Porva
* Cafár (Szápár)

 |
**Dráha hviezdy** je obežná dráha hviezdy okolo centra hviezdnej sústavy. Hviezdy populácie I a diskovej populácie majú dráhy veľmi podobné kruhovým dráham, hviezdy populácie II ich majú veľmi pretiahnuté (rotácia Galaxie).

Pohyb každej hviezdy je podmienený regulárnym poľom a pri tesných priblíženiach k iným hviezdam aj iregulárnym poľom. Vplyvom poruchového pôsobenia ostatných hviezd Galaxie na určitú hviezdu nie je dráha jednotlivých hviezd uzatvorená, t. j. hviezda sa po obehu okolo centra Galaxie nevráti presne do toho istého bodu ako predtým. Pri jednotlivých obehoch hviezda osciluje okolo určitej strednej dráhy vo vymedzenej, uzatvorenej oblasti. Rozsiahle numerické výpočty dráh hviezdy uskutočnil najmä G. Contopoulus a B. Strömgren v roku 1965 a A. Ollongrens s I. H. M. Torgardovou v roku 1962.

Výpočty ukázali, že podľa tvaru uzatvorených oblastí, v ktorých môže hviezda oscilovať pri svojich obehoch okolo centra Galaxie, ale ich nemôže prekročiť, sa dajú dráhy hviezd rozdeliť na tri charakteristické druhy: škatuľové dráhy, trubicové dráhy a obálkové dráhy. Škatuľové dráhy majú hviezdy, ktoré pri svojom obehu okolo centra Galaxie a pri postupnej zmene svojej vzdialenosti od tohto centra i od galaktickej roviny nemôžu opustiť oblasť pozdĺž svojej dráhy, ktorá má v priereze kolmom na smer dráhy hranatý, škatuľový tvar. Pri trubicových dráhach môže hviezda obiehať okolo stredu Galaxie v uzatvorenej oblasti s prierezom tvaru úzkej slučky, vytvárajúcej pozdĺž strednej dráhy trubicu. V krajnom prípade, keď je slučka limitne úzka, ide o čiarovú dráhu. Pri obálkovej dráhe sa hviezda môže pohybovať len v "obálke" pozdĺž strednej dráhy.


|  |  |
| --- | --- |
|  | Fyzikálny portálAstronomický portál |

*Tento článok alebo jeho časť obsahuje heslo z Encyklopédie astronómie s láskavým dovolením autorov a podporou SZA.*
**Pavel Jacobei** (\* 9. január 1695, Prietrž, Slovensko – † 3. august 1753, Modra, Slovensko) bol slovenský evanjelický kňaz a básnik zemianskeho pôvodu.

Životopis
---------

Narodil sa v rodine farára Adama Jacobeiho a jeho manželky Anny, rodenej Benediktyovej. Základné vzdelanie získal v Prietrži, v Necpaloch, v Brezne, v Bratislave, v Levoči a Kežmarku. Neskôr študoval na univerzite vo Wittenbergu filozofiu, teológiu a orientálne jazyky. Od roku 1726 pôsobil ako farár v Modre.

Tvorba
------

Patrí medzi významných cirkevných spisovateľov. Je autorom modlitebníka, ľudovovýchovných knižiek a duchovných piesní

Dielo
-----

* 1723 – *Duchovných modliteb poklad*
* 1733 – *Záhradka duší nemocných*
* 1724 – *Velmi důležité příčiny...*
* 1740 – *Funebrál*

Literatúra
----------

* Kto bol kto v histórii Banskej Bystrice 1255 – 2000

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * NK ČR: mzk2003200406
* SNK: 166531
* VIAF: 4005165628842142480006
**Pavel Kyrmezer** (\* okolo 1530, Banská Štiavnica – † 19. marec 1589, Uherský Brod) bol slovenský renesančný dramatik a náboženský spisovateľ.

Životopis
---------

Narodil sa v rodine mestského kuriéra v Banskej Štiavnici, ktorý pochádzal zo Sedmohradska a bol začas zamestnaný pri kráľovskej komore. Po skončení teológie v Krakove pôsobil ako evanjelický farár v Soblahove a v Nemšovej.
Na Morave sa usadil v roku 1560 a pôsobil tu ako učiteľ, mestský pisár a napokon ho v Krakove vysvätili za luteránskeho kňaza. Bol farárom v Sliezsku a na Morave, v roku 1576 sa stal farárom a potom dekanom v Uherskom Brode. Snažil sa o zjednotenie protestantských cirkví na Morave, no nedarilo sa mu to vďaka Jednote bratskej, ktorá odmietala jeho vedenie. Keď ho obvinili z kalvinizmu, odsťahoval sa do Holíča. Napokon zomrel v biede a opatere členov Jednoty bratskej, s ktorými sa pomeril.

Tvorba
------

Významné miesto v dejinách literatúry mu zabezpečili po česky alebo ľudovým jazykom vo veršoch písané divadelné hry. Ich námetom sú biblické motívy, ale spracovanie vyniká kritickým pohľadom na súveký svet. Tieto diela sú jedným z prvých prejavov meštianskeho, od školy nezávislého divadla. Jeho hry znamenajú vrchol slovenskej a českej humanistickej a renesančnej literatúry.

Dielo
-----

* 1566 – *Komedia česká o Bohatci a Lazarovi*, divadelná hra
* 1573 – *Komedia nová o vdově, kteruž Pán Buoh předivným spuosobem skrze Elizea proroka od věřitele jejiho vysvobodil*, divadelná hra
* 1576 – *Cirkevné zákony (Leges ecclesiasticae)*
* 1578 – *Huba (Spongia)*
* 1579 – *Malá biblí, to jest Vyučování mládeže i lidí sprostných pobožnosti křesťanské*, katechizmus a cirkevný poriadok
* 1580 – *Rokovanie o zjednotení (Acta concordiae)*, popísanie sporu s Jednotou bratskou
* 1581 – *Komedia o Tobiášovi*, divadelná hra
* 1585 – *Vyznanie viery (Confessio fidei)*

Externé odkazy
--------------

* Plné texty diel P. Kyrmezera

Autoritné údaje: * GND: 115413464
* ISNI: 0000 0000 7856 443X
* NK ČR: jk01071282
* VIAF: 741318
**Pavel Hečko** (\* 8. jún 1825, Horné Srnie – † 24. jún 1895, Hodruša) bol slovenský pedagóg, evanjelický kňaz a filozof, predstaviteľ protestantskej filozofie.

 Rodina
-------

Jeho otec bol Adam Hečko a matka Alžbeta. Patril ku generácii mladších štúrovcov a tvoril - ako mnohí jeho vrstovníci - v období, keď sa na horizontoch slovenského národa striedali vytúžené nádeje na jeho realizovanie s mračnami veštiacimi zánik. Tým je podmienená jeho pedagogická tvorba.

Okrem náboženských, filozofických, etických a estetických otázok sa zaujímal aj o otázky výchovy. V časopisoch sa prihováral slovenskej mládeži (radil, ako študovať). Publikoval v časopisoch ako Dennica, Národnie noviny, Slovenské noviny, Orol a i. Tiež napísal niekoľko kratších prác - *Krátky zemepis*, *Život a účinkovanie Ľudovíta Štúra*, *Memorandum národa slovenského*. Hečko vychádzal z filozofie Helga, ktorý predpovedal Slovanom veľkú budúcnosť.

Referencie
----------

1. ↑  Hečko, Pavel. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 2008. 670 s. ISBN 978-80-224-0982-7. Zväzok 5. (Galb – Hir), s. 557.

Externé odkazy
--------------

* Záznam o narodení a krste v matrike evanjelického zboru Moravské Lieskové
* FILIT – zdroj, z ktorého pôvodne čerpal tento článok.

Autoritné údaje: * GND: 108834545X
* ISNI: 0000 0000 5821 4846
* NK ČR: mzk2002140145
* SNK: 160507
* VIAF: 84519704
*Dryáda*, autor:Evelyn De Morgan (1855 – 1919)
**Dryády** (starogr. *Δρυάδες* – *Dryades*/iný prepis *Dryádes*, lat. *Dryades*) sú v gréckej mytológii lesné nymfy.

Dryády žili v lesoch i v jednotlivých stromoch, od ktorých bolo väčšinou odvodené aj ich meno. Podľa starších mýtov viazal ich k nim aj ich osud a dokonca i život. Život dryády začal vyklíčením stromu, ak však strom zahynul starobou, bleskom alebo zásahom človeka, zahynula aj jeho dryáda. Mená ich rodičov sú spravidla neznáme, výnimkou sú Hamadryády, alebo Meliády.

Neskôr však prevládal názor, že na strom neboli viazané, ale bývali voľne v lesoch, hájoch a v jaskyniach. Dryády vraj boli všetky krásne, veselé a rady tancovali. Ich najobľúbenejšími spoločníkmi boli Siléni.

V staroveku sa verilo, že keď človek vyťal strom spôsobil tak smrť jeho dryáde a ak to urobil so zlým úmyslom musel počítať s tým, že ho postihne trest.

Podľa novodobých autorov, zaoberajúcich sa gréckou mytológiou, názov Dryád vznikol z gréckeho slova "δρῦς" - drys (slov. dub), zo slova, ktoré pôvodne pochádza z koreňa staršieho indo-európskeho slova "derev(o)", ktorého význam znamená doslova drevo, alebo les.

Referencie a bibliografia
-------------------------

1. 1 2 3 4  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 121.
2. ↑  Athénaios, *Deipnosofistai*, 3,14.
3. ↑  Hesiodos, *Erga kai hemerai*, 140–156.
4. ↑  Nonnos, *Dionysiaka*, 14,203–219.
5. ↑  Apollónios Rodský, *Argonautica*, 2,466–490.
6. ↑  Bob Curran, *Walking with the green man : father of the forest*, str.116

Pozri aj
--------

* Hamadryády
* Melie
Svätý **Dominik Guzmán** (\* okolo 1172 – 1173, Caleruega, Španielsko – † 6. august 1221, Bologna, Taliansko) bol kastílsky rímskokatolícky kňaz a teológ, odporca albigéncov, zakladateľ dominikánskej rehole. So sv. Dominikom sa spája vznik ruženca.

Život
-----

Dominik sa narodil približne v rokoch 1172 až 1173 v obci Calaruega v Kastílii. Študoval teológiu a filozofiu na vtedy slávnej palencijskej škole. Už počas štúdií preukazoval veľkú zbožnosť. Po štúdiách sa pridal ku kapitule pri katedrále v Osme, ktorá ho neskôr zvolila za podpriora.

Okolo roku 1206 začal rozvíjať medzi albigéncami kazateľskú činnosť v okolí mesta Toulouse. Za jeho úspechom stál hlavne príklad evanjeliovej chudoby a dialóg – v tom čase nový prvok evanjelizácie. Pápež Inocent III. túto formu šírenia viery pre dobré výsledky svätého Dominika schválil.

V roku 1206 založil ženský kláštor v Prouille, ktorý mal slúžiť ženám na vzdelávanie a prípravu a kazateľom na pomoc a v prípade potreby aj ubytovanie. V tom čase tiež vytvoril základ pre budúcu rehoľu, keď založil prvé konventné bratstvo.

Rehoľu kazateľov uznal pápež Honorius III. 22. decembra 1216. Nová rehoľa mala hlásať evanjelium a vykonávať misijnú činnosť. 25. augusta 1217 svätý Dominik rozposlal prvých bratov do celej Európy, hlavne do študijných centier, ako napr. Paríž a Bologna, pričom on sám ostal pôsobiť v severnej Itálii, kde bolo rozšírené albigénstvo. Bol známy ustavičnou modlitbou a horlivým kázaním.

Zomrel 6. augusta 1221 v Bologni. Svätorečil ho pápež Gregor IX. 3. júla 1234.

Iné projekty
------------

Commons
* Spolupracuj na Commons Commons ponúka multimediálne súbory na tému **Dominik Guzmán**

Externé odkazy
--------------

* FILIT – zdroj, z ktorého pôvodne čerpal tento článok.

Zdroj
-----

* *Liturgia hodín – 8. august 2017; SV. DOMINIKA, KŇAZA, ZAKLADATEĽA REHOLE; slávnosť (pre Rehoľu kazateľov — dominikánov (OP))* [online]. lh.kbs.sk, [cit. 2017-08-25]. Dostupné online.

Autoritné údaje: * abART: 78990
* BnF: 12040448c
* GND: 118526642
* ISNI: 0000 0001 2122 2823
* LCCN: n80040154
* NK ČR: jn20000700417
* ULAN: 500354832
* VIAF: 17240904
* WorldCat: lccn-n80040154
Nevesta z obce Malá Franková
**Parta** je tradičná súčasť ľudového krojového odevu. Označuje bohato ozdobenú čelenku, ktorú smeli nosiť len dospelé slobodné ženy počas významných príležitostí. Základ party tvoril pás lepenky stočený do kruhu, ktorý bol obšitý textilom. Naň boli našité korálky či čipky. V niektorých regiónoch boli súčasťou party aj viaceré stuhy rôznych dĺžok, ktoré viseli okolo tváre alebo dolu chrbtom. Vo väčšine regiónov nevesty používali partu počas sobáša a následnej veselice. Od začepčenia vydaté ženy už partu nemohli nosiť, ich každodennou pokrývkou hlavy sa až do konca života stal čepiec.

Referencie
----------

1. ↑  KULTÚRU, Centrum pre tradičnú ľudovú.  [online]. [Cit. 2019-08-27]. Dostupné online.

Literatúra
----------

* Socháň, P.: *Vence slovenských diev*. In: Český lid, roč, 27, 1927, 23-26, 190-193; roč. 28, 1928, 63-66.
* Socháň, P.: *Parta ako ozdoba hlavy slovenských diev*. In: Časopis Muzeálnej slovenskej spoločnosti, roč. 23, 1931, 65-79.
* parta. In:  *Encyklopédia ľudovej kultúry Slovenska 2*. Vyd. 1. Bratislava : Veda, 1995. 448 s. ISBN 80-224-0235-4. S. 16.
**Pavel Koyš** (\* 8. január 1932, Ladce – † 22. júl 1993, Bratislava) bol slovenský básnik, redaktor a v rokoch 1988 – 1989 minister kultúry SSR.

Životopis
---------

Pochádzal z robotníckej rodiny a vzdelanie získaval v Ladcoch a v Prahe, kde vyštudoval Vysokú školu politickú ÚV KSČ a v roku 1966 získal titul doktor sociálno-politických vied. Pracoval v cementárni v Ladcoch, bol politickým funkcionárom komunistickej strany, v rokoch 1960 – 1962 pracoval ako šéfredaktor v časopise Mladá tvorba, od roku 1962 bol šéfredaktorom vydavateľstva Smena. V rokoch 1966 – 1968 bol tlačovým tajomníkom úradu Slovenskej národnej rady, v rokoch 1968 – 1969 tajomníkom Zväzu slovenských spisovateľov a v rokoch 1969 – 1971 riaditeľom Slovenského filmu. Od roku 1971 bol námestníkom ministra a v rokoch 1988 – 1989 ministrom kultúry Slovenskej socialistickej republiky.

Tvorba
------

Debutoval v roku 1959 zbierkou politicky angažovaných básní *Hviezdy na zemi*. Vo svojich básniach vyjadroval svoj postoj občana-komunistu, no takmer v rovnakej miere sa venoval i ľúbostnej poézii. Venuje sa niekoľkým opakujúcim sa témam, ako sú láska, mládež, ľudské šťastie, politické premeny spoločnosti, vzťah k svetu, ľuďom, životu a morálke.

Dielo
-----

* 1959 – *Hviezdy na zemi*
* 1963 – *Čakám ťa, láska*
* 1965 – *Srdce*
* 1966 – *Rozmrazovanie slnka*
* 1968 – *Ukrutná vernosť*
* 1970 – *Koľko krokov je k úsmevu*
* 1972 – *Je taký človek*
* 1973 – *Večné leto*
* 1973 – *Pieseň o Slovensku* (spoluautor fotograf Karol Kállay)
* 1974 – *Načo je človeku dom*
* 1975 – *Vyznanie lásky*
* 1976 – *Spolu*
* 1977 – *Tvŕdze*
* 1977 – *Nie*
* 1978 – *Krídla*
* 1978 – *Všade*
* 1978 – *Pozdrav ostrovu slobody*
* 1979 – *Rosa*
* 1984 – *Plač za láskou*
* 1986 – *Moralizmy*
* 1987 – *Rozmýšľanie*

Referencie
----------

1. 1 2 3   *Pavel Koyš* [online]. Bratislava: Literárne informačné centrum, 2019-03-11, [cit. 2023-03-07]. Dostupné online.

Autoritné údaje: * abART: 78810
* BnF: 120237893
* ISNI: 0000 0001 0868 5313
* LCCN: n50044215
* NK ČR: jn20000728322
* SNK: 149245
* VIAF: 9860518
* WorldCat: lccn-n50044215
**Projekt, revue slovenskej architektúry**  је časopis, ktorý vznikol v roku 1958 so zámerom poskytovať informácie o dianí v slovenskej architektúre. 

Koncepcia časopisu sa opierala o príspevky jednotlivých projekčných ústavov na regionálnej úrovni, čo malo priblížiť stav v slovenskej architektúre v objektívnejšom svetle, ako keby bol redigovaný z bratislavskej centrály. Zároveň bol vytvorený cyklický systém, podľa ktorého za každé číslo zodpovedal iný projekčný ústav. 

Časopis od svojho založenia vychádza pravidelne s periodicitou 6 čísel ročne, pod patronátom *Spolku architektov Slovenska*. V súčasnosti, okrem mapovania najnovšieho diania v slovenskej a svetovej architektúre, prispieva aj k hlbšiemu historickému poznaniu architektúry a teórie architektúry. 

Okrem klasickej tlačenej verzie vychádza od roku 2004 aj v internetovej podobe na stránkach archinet.sk

Súčasné zloženie redakcie:

Šéfredaktor : Peter Mikloš
Redaktorka : Zoja Droppová
Tajomník redakcie : Peter Gula
Edičná rada:

Ján Bahna, Dana Bořutová, Martin Drahovský,
Karel Doležel, Ivan Gürtler, Martin Kohlbauer,
Adolph Stiller, Štefan Šlachta, Imro Vaško
**Projekt** je časovo a vecne (teda zdrojmi) ohraničená (spravidla jedinečná) úloha, ktorá sa realizuje interdisciplinárne. Definícia podľa ISO 9000:2005 znie: Projekt je jednorazový proces, ktorý pozostáva zo sady zosúladených a riadených činností so stanovenými začiatočnými a konečnými termínmi, a ktorý sa sa realizuje, aby sa - so zohľadnením obmedzení v oblasti času, nákladov a zdrojov - dosiahol cieľ, ktorý spĺňa špecifické požiadavky. Pozri aj projektové manažérstvo.

Projekt je nástroj na dosiahnutie zmeny. Je jedinečný (neopakuje sa v čase - nejedná sa o pravidelnú činnosť) časovo ohraničený (má obmedzené trvanie), jednoznačne priraditeľný (jednoznačne vieme určiť, kto je zaň zodpovedný) a má obmedzené zdroje (finančné, materiálne, ľudské, časové a pod.).

Každý projekt má pozostávať aspoň z nasledovných bodov:

* popísanie stavu, ktorý chceme zmeniť
* definovanie cieľov, ktoré chceme projektom dosiahnuť (plánovanie)
* špecifikovanie spôsobu (jednotlivých úloh) akým chceme dosiahnuť definované ciele

(priradenie zodpovednosti za jednotlivé úlohy, definovanie zdrojov - materiálnych, časových, ľudských, finančných, rozpočet).

Každý projekt má mať presne definované ciele, ktoré musia byť merateľné (vieme ohodnotiť úspešnosť dosiahnutia daného cieľa)
Galileiho mesiace sú tiež v dráhovej rezonancii
**Dráhová rezonancia** (iné názvy: **orbitálna rezonancia**, **Laplaceova rezonancia**, **komenzurabilita**) je vlastnosť pohybu dvoch telies v slnečnej sústave, pri ktorej sú ich obežné doby v pomere malých celých čísel. V takom prípade nastávajú medzi telesami gravitačné väzby (rezonancie), ktoré ovplyvňujú stabilitu tohto usporiadania. Obežné dráhy, po ktorých sa tieto telesá pohybujú, nazývame *komensurabilné*.

Typickým príkladom je komensurabilita obežných dráh planét Jupitera a Saturna. Ich obežné doby 11,86 rokov a 29,46 rokov sú v pomere 2:5. Iným príkladom môžu byť Trójania, planétky obiehajúce po rovnakej dráhe ako Jupiter a pohybujúce sa v komensurabilite 1:1, alebo plutína, transneptúnske telesá, pohybujúce sa po komensurabilných dráhach s Neptúnom v pomere 3:2.

Komensurabilita sa veľmi často vyskytuje aj v sústavách mesiacov planét a zohráva významnú úlohu v jemnej štruktúre prstencov planét. Komensurabilita s Jupiterom má veľký význam aj pri vytváraní Kirkwoodových medzier v hlavnom pásme asteroidov.

Referencie
----------

1. ↑   Súpis termínov z astronómie. *Kultúra slova* (Bratislava: Jazykovedný ústav Ľ. Štúra SAV a Matica Slovenská), 2016, roč. 50, čís. 1, s. 15. Dostupné online [cit. 2017-07-04]. ISSN 0023-5202.

|  |  |
| --- | --- |
| Portal | Fyzikálny portálAstronomický portál |
**Pavel Josef Vejvanovský** (nem. Paul Josef Vejvanovský; \* okolo 1633, Hukvaldy (nem. Hochwald), Morava – † 24. jún 1693, Kroměříž), bol český skladateľ, trubkár a regenschori (»Cori praefectus« v kostole svätého Mauritia).

Vejvanovský študoval v rokoch 1656 až 1660 na jezuitskom kolégiu v Opave a zoznámil sa tam s Heinrichom Ignazom Franzom Biberom.

Od roku 1664 bol členom orchestra olomouckého kniežaťa-biskupa Karla, grófa von Liechtenstein-Kastelkorn (1624–1695) v ktorého letnej rezidencii v Kroměříži, Heinrich Ignaz Franz Biber pôsobil do roku 1670 ako vedúci tohto Ensemblu. Po Biberovom nečakanom odchode do Salzburgu sa stal Vejvanovský jeho následníkom v tejto funkcii. Bol ním až do svojej smrti v roku 1693. Ako poľný trubkár(tubicen campestris) nikdy oficiálne neobdržal titul dvorného kapelníka.

Skoro sto diel, medzi nimi omše, motetá, ofertóriá, vešpery a inštrumentálne diela sa dodnes zachovalo, z nich skoro polovica ako rukopisy v Kroměřížskom zámockom archíve a v hudobnom oddelení Národného múzea v Prahe.

Vybrané diela
-------------

* *Sonata à 6*: 2 Violini, 2 Cornetti, Clarino, Violone, Organo.
* *Sonata Ittalica à 12*: 3 Violini, 2 Cornetti, 3 Clarini, 4 Violae, Organo.
* *Sonata Sancti Mauritii*: 2 Clarini, 2 Violini, 2 Violae, Organo.
* *Sonata Vespertina*: 2 Clarini, 3 Tromboni, 2 Violini, Organo.
* *Sonata Tribus Quadrantibus*: Clarino, Violino, Trombone, Organo.
* *Sonata Venatoria in D*: 2 Clarini, 2 Violini, Viola, Organo.
* *Balletti Pro Tabula*: 2 Clarini, 2 Violini, 2 Violae, Violoncello, Organo.

Autoritné údaje: * abART: 117943
* BnF: 14829262s
* GND: 119296217
* ISNI: 0000 0001 0980 1013
* LCCN: n83175329
* NK ČR: jo20000069671
* VIAF: 2658092
* WorldCat: lccn-n83175329
Matné čokoládové cupcakes s posýpkou
Obchod s cupcakes v New Orleans v Louisiane
**Cupcake** (čítaj: *kapkejk*) je torta malých rozmerov určená spravidla pre jednu osobu, ktorá môže byť pečená v malom tenkom papierovom alebo hliníkovom obale. Rovnako ako u väčších tort, ako dekorácia môže slúžiť cukrová poleva a ďalšie ozdoby, napríklad cukrovinky.

Recepty
-------

Na výrobu štandardného cupcake sa používajú rovnaké základné ingrediencie ako pri tortách väčších rozmerov: maslo, cukor, vajcia a múka. Takmer každý recept na zhotovenie vrstvenej torty môže byť použitý aj na cupcake. Zmes pripravovaná na pečenie môže byť dochutená inými surovinami ako sú hrozienka, lesné plody, orechy či kúsky čokolády. 

Vzhľadom na ich menšiu veľkosť sa pečú oveľa rýchlejšie ako normálne torty. Pri pečení sa ich objem najprv zväčšuje v dôsledku produkcie oxidu uhličitého, no následne po vychladení môžu klesnúť.

Cupcakes môžu byť zdobené polevou alebo inými dekoráciami a tiež sa plnia polevou, ovocím či krémom. Pekári, ktorí pečú v menších množstvách, zvyčajne lyžicou alebo nožom vydlabú do vrchnej časti menší otvor, ktorý naplnia. Ďalšou metódou je do stredu košíčkov vložiť vrecko na pečenie. V komerčných pekárňach sa môžu plniť injekčnou striekačkou. Komplikovane zdobené košíčky sú obľúbené aj pre zvláštne príležitosti.

Referencie
----------

1. ↑  SAKIN, Melike; KAYMAK-ERTEKIN, Figen; ILICALI, Coskan. Simultaneous heat and mass transfer simulation applied to convective oven cup cake baking. *Journal of Food Engineering*, 2007-12-01, s. 463–474. Dostupné online. DOI: 10.1016/j.jfoodeng.2007.04.007.
2. ↑  BAIK, O. D.; SABLANI, S. S.; MARCOTTE, M.. Modeling the Thermal Properties of a Cup Cake During Baking. *Journal of Food Science*, 1999-03-01, s. 295–299. Dostupné online. ISSN 1750-3841. DOI: 10.1111/j.1365-2621.1999.tb15886.x. (po anglicky)

Zdroj
-----

*Tento článok je čiastočný alebo úplný preklad článku Cupcake na anglickej Wikipédii (číslo revízie nebolo určené).*
Tchoukball
Piktogram tchoukballu
Odrazová konštrukcia
Ihrisko a odrazová konštrukcia s poľom dopadu
**Tchoukball** alebo **tchouk ball** [vyslov: čukbal] je bezkontaktný kolektívny šport a loptová hra, ktorá obsahuje prvky hádzanej, volejbalu či baskickej peloty. Cieľom hry je dopraviť od odrazovej konštrukcie loptu do vymedzeného pásma tak, aby ju súperiaci hráč nechytil či neodbil. 

Názov *tchoukball* pochádza z dvoch slov – *tchouk* (foneticky *čuk*), čo je zvuk, ktorý vydáva lopta odrazená od konštrukcie, a *ball*, lopta.

Dejiny
------

Zakladateľom je švajčiarsky biológ Dr. Hermann Brandt, ktorý na začiatku 70. rokov vytvoril nový šport, ktorý bol tímový, a ktorý neumožňoval fyzický kontakt so súperom a preto aj redukoval riziko zranení. Po tom, čo už v roku 1971 vznikla Medzinárodná tchoukballová federácia (FITB), sa šport rýchlo rozšíril hlavne do Ázie a dnes je napríklad na Taiwane tretím najpopulárnejším športom vôbec. Dr Herman Brandt zomrel v roku 1972, teda v čase, kedy vznikali oficiálne pravidlá. Tchoukball sa v roku 1989 dostal dokonca na Svetové hry v Karlsruhe. Dnes sa šport hrá vo vyše 30 štátoch sveta na štyroch kontinentoch.

Stručné pravidlá
----------------

* ihrisko má mať rozmery medzi 26 x 15 m až 29 x 17 m, na koncoch s polkruhovým územím, do ktorého je zakázané vstúpiť
* tím tvorí 7 hráčov v poli a 5 je na striedačke, striedanie je možné, len ak tím dosiahne bod
* obranca nesmie fyzicky brániť útočníka, môže len sledovať či predvídať akciu a následne na ňu reagovať
* odrazenú loptu môžu obrancovia chytiť alebo odbiť, najčastejšie volejbalovým úderom – bagrom
* pre účely hry môže byť použitá jedná alebo dve odrazové konštrukcie
* hracia doba trvá 3 x 15 min, pre ženy a juniorov je to 3 x 12 min
* penalizuje sa tím za kontakt nohy s loptou, držanie lopty viac ako 3 sekundy, bránenie pohybu súpera, vstúpenie do zakázanej plochy
* bod sa prisudzuje tímu, ktorý trafí odrazenou loptou nohy súpera na zemi alebo ak trafený hráč stratí kontrolu
* tím získava aj bod, ak súper minie odrazovú dosku, trafí jej rám, alebo odrazená lopta padne mimo odrazové územie, alebo keď súper vstúpi do zakázanej zóny
* stretnutie rozhodujú traja rozhodcovia, ktorí môžu za priestupok voči pravidlám udeliť žltú kartu alebo vylúčiť hráča z ihriska; mimo ihriska riadi hru komisia sudcov

Pozri aj
--------

* Medzinárodná tchoukballová federácia
* Majstrovstvá sveta v tchoukballe

Externé odkazy
--------------

* Oficiálna stránka Medzinárodnej tchoukballovej federácie (po anglicky)

Zdroj
-----

*Tento článok je čiastočný alebo úplný preklad článku Tchoukball na českej Wikipédii.*
**Hrušovský potok** je potok v Dolnom Zemplíne, v juhovýchodnej časti okresu Vranov nad Topľou. Je to pravostranný prítok Ondavy, meria 4,1 km a je tokom V. rádu.

Prameň
------

Pramení vo Východoslovenskej pahorkatine, v podcelku Pozdišovský chrbát, na západnom svahu Hradskej (196,7 m n. m.) v nadmorskej výške cca 160 m n. m.

Opis toku
---------

Od prameňa tečie sprvu juhozápadným smerom, sprava priberá najprv krátky prítok z južného svahu Vlčej hory (200,1 m n. m.), potom prítok z juhozápadného úpätia Vlčej hory, preteká okrajom obce Nižný Hrušov a na krátkom úseku tečie severojužným smerom. Napája vodnú nádrž Nižný Hrušov, do ktorej zľava ústi prítok z juhozápadného svahu Hradskej a pokračuje juhozápadným smerom. Znovu tečie okrajom spomenutej obce, vstupuje na Východoslovenskú rovinu, do podcelku Ondavská rovina, stáča sa západojuhozápadným smerom a juhozápadne od obce ústi v nadmorskej výške približne 105 m n. m. do Ondavy.

| * z
* d
* u
Vodné toky v povodí Ondavy (od Veľkej Domaše po Topľu) |
| --- |
| 
* Asič
* Batovec
* Božčický kanál
* Hlboký potok
* Hrušovský kanál
* Hrušovský potok
* Kajniansky potok
* Kazimírsky potok
* Klčovský kanál
* Klamárnica
* Kručovský potok
* Krivý kanál
* Kvakovský potok
* Kyjov
* Lemiansky kanál
* Majerovský potok
* Matiašovský potok
* **Oľka**
* **Ondavka**
* Pošiansky kanál
* Rafajka
* Rakovec
* Stará Oľka
* Široký kanál
* **Topľa**
* Vavríkovec
* Zimný kanál

 |
| 
Súvisiace šablóny
Vodné toky v povodí Oľky
Vodné toky v povodí Ondavky
Vodné toky v povodí Ondavy (3. časť)
Vodné toky v povodí Tople (1. časť), (2. časť) a (3. časť)
Vodné toky v medzipovodí Veľkej Domaše
 |
Štart rakety Čchang Čeng 3B z kozmodrómu Tchaj-jüan
**Tchaj-jüan** (čín. 太原卫星发射中心; pchin-jin: *Taiyuan Weixing Fashe Zhongxin*) je čínsky kozmodróm, postavený v horách severnej Číny v roku 1966, odkiaľ prvé družice leteli v roku 1988. Používa sa pre neho medzinárodná skratka TY. Je umiestnený v pohorí Lü-liang-šan, provincii Šan-si, v blízkosti mesta Jü-kchou.

Pomenovanie
-----------

Oficiálny čínsky názov kozmodrómu je v slovenskom prepise **Tchaj-jüan wej-sing fa-še čung-sin**, v anglickom **Taiyuan Weixing Fashe Zhongxin**. Oficiálna anglická verzia názvu je **Taiyuan Satellite Launch Center**.

Využitie
--------

Základňa pôvodne slúžila na skúšky štartov rakiet stredného doletu. Kozmodróm bol vybudovaný kvôli vypúšťaniu satelitov na polárnu dráhu. Prvýkrát odtiaľ vyletela raketa CZ-4A dňa 6. septembra 1988. Lietali odtiaľ rakety rôznych typov, pre kozmonautiku boli určené napr. Čchang Čeng (skratka CZ) a Kchai Tchuo-če (KT). 

Kozmodróm dnes spolu s ostatnými patrí čínskej národnej kozmickej agentúre CNSA. V roku 2004 bola odtiaľ vypustené satelity Probe-2 (čínsky Tan-Ce) s pomocou čínskej rakety Dlhý pochod 2C/SM, čo bol výsledok uzavretej spolupráce Číny s ESA. V období rokov 1988-2008 sa tu uskutočnilo 29 štartov rakiet so satelitmi.

Externé odkazy
--------------


|  |  |
| --- | --- |
| Portal | Kozmonautický portál |

Súradnice: 38° 50' 55,32" s.š. 111° 36' 28,52" v.d.

* Kozmodróm na MEK (po česky)
* Družica ESA štartuje z Číny (po česky)
* Kozmodróm na SPACE40 (po česky)

Zdroj
-----

*Tento článok je čiastočný alebo úplný preklad článku Kosmodrom Tchaj-jüan na českej Wikipédii.*

| * z
* d
* u
Kozmodrómy |
| --- |
| Ázia | Čína - **CNSA**: Ťiou-čchüan • Tchaj-jüan • Si-čchang • Wen-čchang ♦ India - **ISRO**: SDSC • VSSC • TERLS ♦ Irán - **ISA**: Semnan ♦ Izrael - **ISA**: Palmachim ♦ Japonsko - **JAXA**: Tanegašima • Učinura ♦ Kazachstan - **RKA**: Bajkonur ♦ Severná Kórea - **KCST**: Tonghae • Tongch'ang-dong ♦ Pakistan - **SUPARCO**: Sonmiani • Rusko - **RKA**: Dombarovskij • Vostočnyj ♦ Južná Kórea - **KARI**: Naro |  |
| Európa | Rusko - **RKA**: Kapustin Jar • Pleseck • Švédsko - **SSC**: Esrange |
| Severná Amerika | Kanada - **CAF**, **CSA**: Fort Churchill ♦ USA - **NASA**: KSC • Wallops ♦ USA - **DoD**: Cape Canaveral • Vandenberg ♦ USA - Súkromné: Corn Ranch • Kodiak Launch Complex • Mid-Atlantic Regional Spaceport • Mojave Airport & Spaceport • Oklahoma Spaceport • Spaceport America • SpaceX Starbase |
| Južná Amerika | Brazília - **FAB**, **AEB**: Barrier of Hell Launch Center • Alcântara Launch Center ♦ Francúzsko - **ESA**, **CNES**: Guyanské stredisko pre vesmír |
| Pacifik | Marshallove osgtrovy - **DoD**: Reagan Test Site Mobile - Súkromné: Ocean Odyssey |
Základná škola kpt. J. Nálepku v Stupave je plno organizovanou školou. Nachádza sa v samotnom centre mesta Stupava, Školská ulica 2. 

V školskom roku 2020/2021 ju navštevuje viac ako 1320 žiakov v 53. triedach, čím sa radí na 1. miesto najväčších škôl na Slovensku a pracuje tu vyše 112 pedagogických a 20 nepedagogických zamestnancov. Areál školy je tvorený dvomi samostatnými budovami - starou a novou školou. V roku 2018 bola zväčšená kapacita školskej jedálne dostavbou nových priestorov a nadstavba v novej budove školy. V roku 2019 bola pristavená nová modulová budova školy, ktorá rozšírila kapacitu školy. V roku 2023 bola pribudovaná atletická dráha pre deti. 

ZŠ kpt. Jána Nálepku však stále bojuje s nedostatkom kapacity pre žiakov z mesta a okolitých obcí.

História školy
--------------

  

Štatistika Rímskokatolíckeho úradu v Stupave už z roku 1783 vykazuje v miestnej obci i vo filiálnych obciach priaznivý stav gramotnosti obyvateľstva. V prvej polovici 19. storočia sa utvorila Rímskokatolícka cirkevná škola, v roku 1864 bola založená obecná ľudová škola, ktorá bola umiestnená v budove na Hlavnej ulici pri kostole. Tieto priestory škole už nepatria. Dnešná stará budova školy pochádza z roku 1934 a pôvodne bola stavaná ako 12-triedna škola so samostatným vykurovaním a telocvičňou. V súčasnosti je v nej umiestnený školský klub detí a niekoľko tried prvého stupňa. Nová budova školy pochádza z roku 1977 a je to typizovaný projekt panelovej výstavby 70-tych rokov. Tvorí ju samotný školský trakt s učebňami a školskou jedálňou a telocvičný trakt spolu s kotolňou. Obidva trakty sú prepojené sklenenou chodbou. Za telocvičňou sa v roku 2009 začala výstavba novej športovej haly.

Zameranie školy
---------------

  

* *JAZYKY*

Vo výučbe jazykov škola využíva jazykové varianty a techniku CLIL. Na škole sa vyučuje anglický a nemecký jazyk.

* *POČÍTAČE*

Výpočtová technika a jej využitie je súčasťou každého predmetu. Vyučuje sa však aj informatická výchova, informatika, práca s počítačom a na škole pracujú aj programátorské krúžky Baltík.
  

* *ŠPORT*

Škola venuje pozornosť rozvoju športu a to hlavne florbalu, hádzanej, futbalu a stolnému tenisu. Najpočetnejšie zastúpený šport na škole je florbal. Pri škole pracuje florbalový klub Bogdau Stupava v piatich vekových kategóriách, ktorý patrí k najúspešnejším na Slovensku.

Externé odkazy
--------------

* – oficiálna webová stránka školy
* – oficiálna stránka florbalového klubu Bogdau Stupava

Súradnice: 48°16′06″S 17°02′01″V﻿ / ﻿48,268306°S 17,033709°V﻿ / 48.268306; 17.033709
**Pittheus** (starogr. Πιτθεύς – Pittheus) je v gréckej mytológii syn kráľa Pelopa a jeho manželky Hippodameie. Bol troizénsky kráľ.

Pittheus bol zakladateľom a prvým kráľom mesta Troizén. Z veštby slávnej delfskej Pýthie sa dozvedel, že bude mať slávneho vnuka, ktorého otcom bude boh morí Poseidón. Keď sa jeho dcéra Aithra potom vydala za aténskeho kráľa Aigea a ostala ťarchavá, Pittheus ju pozval k sebe, aby dieťa porodila v Troizéne a mesto tak preslávila.

Veštba sa naplnila v plnom rozsahu. Pretože kráľ Aigeus bol už dosť starý na splodenie potomka, otcom sa skutočne stal Poseidón a Aithra porodila syna Thésea, ktorý aj Pittheovou zásluhou dostal dobrú výchovu a vyrástol z neho zdatný bojovník. Théseus sa potom svojimi skutkami zaradil medzi najväčších gréckych hrdinov, hneď vedľa slávneho Herakla.

Tak si Troizén získal večnú slávu a trosky mesta s *Poseidónovým chrámom* sú ešte aj dnes cieľom turistov.

Zdroje
------

* ZAMAROVSKÝ, Vojtech. *Bohovia a hrdinovia antických bájí*. [s.l.] : Perfekt, 2007. ISBN 80-8046-203-8. (slovenský jazyk)
* *Tento článok je čiastočný alebo úplný preklad článku Pittheus na českej Wikipédii.*
**Agapénor** alebo **Agapénór** (starogr. *Ἀγαπήνωρ* – *Agapénor*/iný prepis: *Agapénór*) je v gréckej mytológii syn Ankaia z Arkádie a Iotydy,bol kráľ v Arkádii.

Agapénor bol pred trójskou vojnou jedným z nápadníkov krásnej Heleny, ktorá si nakoniec za manžela vybrala spartského kráľa Menelaa.
Po únose Heleny trójskym princom Paridom, sa kráľ Agapénor so svojim vojskom z Arkádie pridal k ostatným achájskym kráľom, ktorí pod velením mykénskeho kráľa Agamemnóna vypravili proti Tróji vojsko o sile stotisíc mužov a 1186 lodí. Arkádia prispela do spoločnej flotily 60 loďami.

Agapénor potom vo vojne patril medzi najstatočnejších achájskych bojovníkov. Keď zomrel hrdina Achilles a usporiadali sa na jeho počesť veľké pohrebné hry, aj Agapénor bol ich účastníkom a nechýbal aj medzi vybranými bojovníkmi, ktorí sa v závere vojny v trójskom koni dostali za hradby Tróje a dobyli hrad kráľa Priama.

Na ceste domov z Tróje jeho flotilu zahnala búrka na ostrov Cyprus, kde sa Agapénor usadil a založil mesto Pafos. V novozaloženom meste dal potom postaviť svätyňu bohyni Afrodite.

Referencie a bibliografia
-------------------------

1. 1 2 3  Homér, *Iliada*, 2,609-611.
2. 1 2  Hyginus, *Fabulae* 97.
3. ↑  Apollodoros, *Bibliotheca*, 3,10,8.
4. ↑  Hyginus, *Fabulae* 81.
5. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 335.
6. ↑  Vojtech Zamarovský. *Grécky zázrak*. Bratislava : Mladé letá, 1990. ISBN 80-06-00122-7. S. 84.
7. ↑  Quintus, *Posthomerica* 4,523-531.
8. ↑  Quintus, *Posthomerica* 12,343.
9. 1 2  Pausanias, *Periégésis tés Hellados*, 8,5,2.
10. ↑  Apollodoros, *Epitome*, E,6,15.
Budova školy
Otvorenie ihriska
Multifunkčné ihrisko
**Základná škola kniežaťa Pribinu** je základná škola, ktorá sa nachádza na ulici Andreja Šulgana 1 v Nitre.

Riaditeľkou školy je Iveta Miková.

História
--------

Nitrianska meštianska škola nadväzovala na tradície školy z roku 1881, ako súkromnej meštianskej školy. Po vzniku ČSR bola v roku 1919 škola poštátnená. Bola umiestnená na Piaristickej ulici. Vzhľadom na umiestnenie školy v starých budovách s malými priestormi, táto už nevyhovovala požiadavkám doby. Od roku 1924 sa riaditeľ Vojtech Vlach domáhal postavenia novej školy. 14.augusta 1933 slávnostne položili základný kameň školskej budovy s názvom *Pribinova jubilejná štátna meštianska škola v Nitre, 833 – 1933*. Slávnostné otvorenie Štátnej meštianskej školy v Nitre bolo 31.októbra 1937. Budova školy a budova riaditeľa školy sú pomerne málo známe, avšak pozoruhodné funkcionalistické stavby medzivojnového obdobia.

Multifunkčné ihrisko
--------------------

V roku 2009 bolo pri vstupe do budovy školy vybudované a slávnostne otvorené multifunkčné ihrisko.

Pozri aj
--------

* Zoznam kultúrnych pamiatok v Nitre

Externé odkazy
--------------

* Webová stránka školy

Súradnice: 48°18′41″S 18°05′26″V﻿ / ﻿48,311323°S 18,090553°V﻿ / 48.311323; 18.090553
Sektorové antény
**Základňová stanica GSM** alebo **vysielacia a prijímacia základňová stanica GSM** alebo **základňová rádiová stanica GSM** (po anglicky *GSM base tranceiver station / base station/ radio base station*, skr. **BTS**; slangovo *bétéeska*) je komponent siete GSM (presnejšie subsystému základňových staníc), ktorý obsluhuje aspoň jednu bunku (t. j. geografickú oblasť) a je riadený základňovou riadiacou jednotkou (BSC). 

Umiestnenie základňovej stanice je základom pre bezproblémové fungovanie GSM siete operátora. BTS sa umiestňujú na vopred vytipované miesta (z hľadiska šírenia signálu). BTS mimo miest majú za úlohu pokryť čo najširšie územie, "mestské" stanice sú umiestňované hustejšie a ich úlohou je súčasne obslúžiť čo najviac zákazníkov.

BTS je obvykle umiestnená na stožiari, alebo inom vyvýšenom mieste a je osadená sadou smerových (sektorových) antén. Každá anténa vysiela do iného smeru (sektora), čím je umožnené obsluhovať väčší počet buniek (cell). Anténa obsluhuje zároveň niekoľko frekvencií, každá frekvencia môže obsahovať osem hlasových kanálov). Sektorizáciou sa odstraňuje rušenie spôsobené interferenciami viacerých susediacich kanálov. 

V husto osídlených oblastiach sa používajú vysielače s frekvenciou 1800 MHz. Tie majú iba zhruba polovičný dosah oproti štandardným vysielačom 900 MHz, ale zároveň majú až trikrát vyššiu kapacitu. 

**Typy buniek**

* *Makrocell* – tzv. makrobunka je štandardná základňová stanica. Má kapacitu 8 timeslotov a dosah cca 35 km. Na počiatku sa na stožiar základňovej stanice dával iba jeden vysielač, dnes kvôli zvýšeniu kapacity obsahuje stožiar vysielača makrocell až tri vysielače, ktoré majú vysielací uhol po 120°.

* *Mikrocell* – tzv. mikrobunka je vysielač oveľa menší (rozmerovo i dosahom). Obvykle sa používa jedna anténa s vyžarovacím uhlom 360°, ktorá má dosah cca 27 km. Mikrobunky sa používajú na vykrytie „problematických" častí (vnútrajšok budov, tunely a pod.).

* *Umbrella cell* – dáždniková bunka je kombináciou predchádzajúcich typov. Používa sa na prekrytie „hluchých miest" obvykle jeden vysielač typu makro cell (s dosahom max. 35 km) a vyžarovacím uhlom 360°.
**Frank Ocean** (\* 28. október 1987, Long Beach, Kalifornia, USA) je americký spevák, textár, fotograf a rapper. Je známy svojim netradičným hudobným štýlom, často zaraďovaným k popu, no nesúcim prvky R&B. 

Svoju kariéru začal ako ghostwriter, kedy písal piesne pre interpretov ako John Legend, Beyoncé alebo Justin Bieber. V roku 2010 sa pridal k hiphopovému zoskupeniu *Odd Future*. Svoj prvý mixtape s názvom *Nostalgia, Ultra* vydal v roku 2011. Mixtape, na ktorom sa nachádzal singel *Novacane*, bol veľmi kladne hodnotený kritikmi a umiestnil sa na popredných priečkach hitparád.

Jeho debutový album *Channel Orange* vydal v júli 2012 a vyhral zaň Cenu Grammy za najlepší urban contemporary album. Bol súčasťou ôsmich nominácii na ocenenia Grammy, z toho 2 vyhral. Obe v roku 2013, z toho jednu za svoj album a druhú spolu s rappermi Jay Z a Kanye Westom za najlepšiu hudobnú spoluprácu na piesni s názvom *No Church in the Wild*. V roku 2013 mu vyšla zbierka nevydaných piesní s názvom *unreleased, MISC.*

V auguste 2016 vydal svoj dlho očakávaný druhý album *Blonde*, ktorému predchádzal vizuálny projekt *Endless*.

Diskografia
-----------

* *Nostalgia, Ultra* (2011)
* *Channel Orange* (2012)
* *Blonde* (2016)

Iné projekty
------------

Commons
* Spolupracuj na Commons Commons ponúka multimediálne súbory na tému **Frank Ocean**

Zdroj
-----

*Tento článok je čiastočný alebo úplný preklad článku Frank Ocean na anglickej Wikipédii.*

Externé odkazy
--------------

* Frank Ocean v Internet Movie Database (po anglicky)

Autoritné údaje: * BnF: 165233433
* GND: 1025409299
* ISNI: 0000 0003 6793 6762
* LCCN: no2011136256
* NK ČR: xx0227837
* VIAF: 75145970291032252113
* WorldCat: lccn-no2011136256
**Frank Infante** (\* 15. november 1951) je americký gitarista a basgitarista.

Narodil sa v New Yorku a na začiatku svojej kariéry hral s prevažne bluesovými skupinami ako napríklad *The Elegant End* a *World War III*. Roku 1975 nastúpil k skupine Sniper a v roku 1977 začal spolupracovať so skupinou Blondie. Hral na jej albume *Plastic Letters*, ale nie je tu uvedený ako člen skupiny, ale ako štúdiový hudobník (taktiež nie je súčasťou fotografie na obale albumu). So skupinou vystupoval až do jej rozpadu v roku 1982 ale po obnovení kapely už s nimi nehral.

V roku 1981 hral na albume *Bad Reputation* speváčky Joan Jett a neskôr bol členom skupiny Divinyls alebo sprievodnej skupiny speváka Iggyho Popa. V roku 2006 bol uvedený do Rock and Roll Hall of Fame ako člen skupiny Blondie. V rokoch 2010 až 2011 bol členom skupiny New York Dolls, s ktorou nahral album *Dancing Backward in High Heels* a takisto vedie vlastnú skupinu Infante's Inferno, v ktorej hrajú ešte bubeník Clem Burke a basgitarista Steve Fishman.

Referencie
----------

1. ↑  LACHMAN, Gary. *Reunion blues* [online]. The Guardian, 2006-04-06, [cit. 2014-04-27]. Dostupné online. (anglicky)

Zdroj
-----

*Tento článok je čiastočný alebo úplný preklad článku Frank Infante na českej Wikipédii.*

Autoritné údaje: * ISNI: 0000 0004 0695 5000
* LCCN: no2015131892
* VIAF: 94671789
* WorldCat: lccn-no2015131892